I et hydrogenatom er det bare ett elektron og derfor ingen kvantedefekter. Rydbergs formel går da over i Balmer-formelen. Denne ble først utledet i Bohrs atommodell, men følger også fra kvantemekanikken når man ser bort fra de mye mindre finstrukturkorreksjonene. Også når hovedkvantetallet for et elektron i et større atom er mye større enn kvantedefekten, går Rydberg-formelen over i Balmer-formelen. Det ytterste elektronet beveger seg da langt utenfor de andre elektrone i en bane som er nesten klassisk og formelen gir verdier for de emitterte frekvensene med stor nøyaktighet.